ล้างบาง
โดย...แบงก์กลิ้ง
4 ก.พ. 2559

โดย...แบงก์กลิ้ง
สมชัย สัจจพงษ์ ปลัดกระทรวงการคลัง ลงนามคำสั่งโยกย้ายข้าราชการกรมศุลกากรระดับ 9 ครั้งใหญ่ เมื่อวันที่ 25 ม.ค. 2559
ทำให้ข้าราชการกรมศุลฯ โดนย้ายรวดเดียว 14 ราย แต่ละรายล้วนนั่งตำแหน่งสำคัญๆ ของกรมทั้งนั้น อย่างเช่นผู้อำนวยการสำนักสืบสวนและปราบปราม ผู้อำนวยการสำนักงานศุลกากรตรวจของผู้โดยสารท่าอากาศยานสุวรรณภูมิ ผู้อำนวยการสำนักตรวจสอบอากร และผู้อำนวยการสำนักพิกัดอัตราศุลกากร เป็นต้น
ถือเป็นปฏิบัติการกวาดบ้านครั้งใหญ่ของกรมศุลกากรตามนโยบายของรัฐบาลที่ทั้งสั่ง ทั้งเร่ง ให้กรมศุลฯ ทำงานโปร่งใสขึ้น เพราะเป็นหน่วยงานที่เป็นหน้าเป็นตาของประเทศ 
และยังเป็นการล้างบางต่อเนื่องจากเมื่อครั้งปลัดสมชัยนั่งเก้าอี้อธิบดีกรมศุลฯ รอบสองได้เพียง 1 ปี แต่ถูกดันขึ้นมานั่งเป็นปลัดกระทรวงการคลังซะก่อน
แต่ที่ต้องติดตามต่อไปคือ แรงกระเพื่อมหลังการโยกย้ายครั้งนี้ และคลื่นใต้น้ำที่อาจจะก่อตัวขึ้น จะซัดแรงมากน้อยแค่ไหน
ต้องติดตามแบบตาไม่กะพริบ